སྐྱེ་དངོས་གཞན་ཀུན་དང་མཚུངས་པར་རྩི་ཤིང་ལ་ཡང་རང་གི་རིགས་སྤེལ་བའི་ནུས་པ་ལྡན་ཡོད།སྐྱེ་འཕེལ་བྱེད་པའི་ཐབས་ལམ་མི་འདྲ་བ་འགའ་ཞིག་ཡོད་པ་ལས།འགའ་ཞིག་གིས་ས་བོན་དང་ཁམས་དཀར་དམར་འདྲེས་སྦྱོར་གྱི་ཐོག་ནས་སྐྱེ་སྐྲུན་བྱེད་པ་དང་འགའ་ཞིག་རང་གི་ངོ་འདྲ་བའི་ཆ་ཤས་གཞན་སྐྲུན་པའི་ཐོག་ནས་སྐྱེ་སྤེལ་བྱེད་ཀྱི་ཡོད།མེ་ཏོག་ཡོད་པའི་རྩི་ཤིང་གི་རིགས་ལ་བསམ་ན།དེའི་སྟེང་ཕོའི་ཆ་ཤས་སམ་ཁམས་དཀར་གྱི་ཚོད་དུ་ཟེགས་མ་ཡོད་པ་མཐོང་ཐུབ་ལ་མོའི་ཆ་ཤས་སམ་ཁམས་དམར་གྱི་ཚོད་དུ་སྒོ་ང་གནས་སའི་ཨོ་བུལ་ཞེས་པ་མཐོང་རྒྱུ་ཡོད།དེ་གཉིས་འདྲེས་པ་ལས་མཐར་ས་བོན་འབྱུང་བ་དང་ས་བོན་དེ་ལས་རིགས་གཅིག་པའི་རྩི་ཤིང་གཞན་སྐྱེ་སྤེལ་བྱེད་ཀྱི་ཡོད།རྩི་ཤིང་འགའ་ཞིག་ནང་ཕོ་མོའི་ཆ་གཉིས་ཀ་རྩི་ཤིང་གཅིག་གི་མེ་ཏོག་གཅིག་སྟེང་གནས་པ་།ཡང་འགའ་ཞིག་ནང་ཕོ་མོའི་ཆ་སོ་སོ་རྩི་ཤིང་གཅིག་གི་མེ་ཏོག་མི་འདྲ་བ་གཉིས་ཀྱི་ནང་གནས་པ།ཡང་འགའ་ཞིག་རྩི་ཤིང་གཅིག་གི་སྟེང་ཕོ་དང་གཅིག་གི་སྟེང་མོ་གནས་པ་ཡང་ཡོང་གི་ཡོད།ལྷགས་རླུང་དང་སེམས་ཅན་སོགས་ས་གནས་གཅིག་ནས་གཞན་དུ་སྐྱོད་སྐབས་མེ་ཏོག་གི་ཟེགས་མ་རྩི་ཤིང་གཅིག་ནས་གཞན་དུ་འཁྱེར་བའི་བྱ་བ་བྱེད་པ་དང་དེའི་ཐོག་ནས་ས་བོན་འདྲེས་སྦྱོར་གྱི་གོ་སྐབས་ཡོང་གི་ཡོད།